CELEX: C2005/281/30
Language: et
Date: 2005-11-12 00:00:00
Title: Kohtuasi C-365/05 P: Dorte Schmidt-Brown'i 28. septembri 2005. aasta apellatsioonkaebus Euroopa Ühenduste Kohtu (esimene koda) 5. juuli 2005. aasta otsuse peale kohtuasjas T-387/02: Dorte Schmidt-Brown versus Euroopa Ühenduste Komisjon

12.11.2005   
            
            
               ET
            
            
               Euroopa Liidu Teataja
            
            
               C 281/15
            
         Dorte Schmidt-Brown'i 28. septembri 2005. aasta apellatsioonkaebus Euroopa Ühenduste Kohtu (esimene koda) 5. juuli 2005. aasta otsuse peale kohtuasjas T-387/02: Dorte Schmidt-Brown versus Euroopa Ühenduste Komisjon
   (Kohtuasi C-365/05 P)
   (2005/C 281/30)
   Kohtumenetluse keel: prantsuse
   Dorte Schmidt-Brown esitas 28. septembril 2005 Euroopa Ühenduste Kohtule apellatsioonkaebuse Euroopa Ühenduste Esimese Astme Kohtu otsuse peale kohtuasjas T-387/02: Dorte Schmidt-Brown v. Euroopa Ühenduste Komisjon. Apellatsioonkaebuse esitaja esindajad on advokaadid Sébastien Orlandi, Albert Coolen, Jean-Noël Louis ja Etienne Marchal.
   Apellatsioonkaebuse esitaja palub Euroopa kohtul:
   
                
            
            
               Tühistada tervikuna Esimese Astme Kohtu (esimene koda) 5. juuli 2005. aasta otsus kohtuasjas T-387/02: Dorte Schmidt-Brown v. Euroopa Ühenduste Komisjon;
            
         
                
            
            
               Teha asjas uus otsus ja tühistada komisjoni 26. aprilli 2002. aasta otsus, millega keelduti andmast hagejale taotletud rahalist abi, mis oleks võimaldanud tal tervikuna katta kaitsjale tehtud kulutused, mis olid vajalikud talle Eurogramme Ltd poolt suulise ja kirjaliku laimuga põhjustatud moraalse, ametialase ja varalise kahju tunnistamise ja hüvitise maksmise saavutamiseks.
            
         
                
            
            
               Mõista esimese astme ja apellatsiooniastme kohtukulud välja kostjalt.
            
         Väited ja peamised argumendid
   Hageja väidab, et Esimese Astme Kohus on toiminud ebaseaduslikult hinnates, kas käesoleva kohtuasja asjaoludel on personalieeskirjade artikli 24 sätteid hageja kahjuks rikutud, võtmata arvesse komisjoni aseesimehe N. Kinnock'i otsust rahuldada nimetatud taotlus pärast 15. jaanuari 2002. aasta rahalise abi taotluse teistkordset läbivaatamist.
   See otsus tehti talle teatavaks 16. ja 22. mai 2003. aasta kirjadega.
   Nii toimides ei võtnud Esimese Astme Kohus arvesse kõiki käesoleva kohtuasja asjaolusid, eelkõige komisjoni otsuseid pärast hageja pöördumist High Court of Justice'isse (England & Wales) ja komisjoni asepresidendi N. Kinnock'i võetud meetmeid pärast hageja 15. jaanuari 2002. aasta abitaotluse põhjendatuse teistkordset läbivaatamist ning esimehe võetud meetmeid taastamaks hageja au ja väärikuse Euroopa Ühenduste Statistikaameti peadirektoraadi ja Euroopa Parlamendi eelarvekontrollikomisjoni kolleegide ees.
   Lisaks sellele on Esimese Astme Kohus teinud õigusvea, piirates oma kontrolli vaid personalieeskirjade artikli 24 esimese lõigu kohaldamise hindamisega, kuigi ta oleks pidanud hindama vaidlustatud otsuse seaduslikkust ka artikli 24 teise lõigu tähenduses.